CELEX: 62016CN0552
Language: el
Date: 2016-11-02 00:00:00
Title: Υπόθεση C-552/16: Αίτηση προδικαστικής αποφάσεως την οποία υπέβαλε το Аdministrativen sad Sofia-grad (Βουλγαρία) στις 2 Νοεμβρίου 2016 — «WIND INNOVATION 1» EOOD, υπό εκκαθάριση κατά Direktor na Direktsia «Obzhalvane i danachno-osiguritelna praktika» — Σόφια

23.1.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 22/9
            
         Αίτηση προδικαστικής αποφάσεως την οποία υπέβαλε το Аdministrativen sad Sofia-grad (Βουλγαρία) στις 2 Νοεμβρίου 2016 — «WIND INNOVATION 1» EOOD, υπό εκκαθάριση κατά Direktor na Direktsia «Obzhalvane i danachno-osiguritelna praktika» — Σόφια
   (Υπόθεση C-552/16)
   (2017/C 022/14)
   Γλώσσα διαδικασίας: η βουλγαρική
   
      Αιτούν δικαστήριο
   
   Аdministrativen sad Sofia-grad
   
      Διάδικοι στην υπόθεση της κύριας δίκης
   
   
      Προσφεύγουσα:«WIND INNOVATION 1» EOOD, υπό εκκαθάριση
   
      Καθού: Direktor na Direktsia «Obzhalvane i danachno-osiguritelna praktika» — Σόφια
   
      Προδικαστικά ερωτήματα
   
   
               1)
            
            
               Έχει το άρθρο 176, δεύτερο εδάφιο, της οδηγίας 2006/112/ΕΚ (1), την έννοια ότι αποκλείει την αναγκαστική διαγραφή από το μητρώο ΦΠΑ, η οποία θεσπίστηκε δυνάμει τροποποιήσεως του ZDDS (νόμου περί ΦΠΑ) με ισχύ από 1ης Ιανουαρίου 2007, με την οποία καταργήθηκε η δυνατότητα του διορισθέντος από το δικαστήριο εκκαθαριστή να αποφασίζει ότι το νομικό πρόσωπο, η λύση του οποίου διατάχθηκε με δικαστική απόφαση, παραμένει εγγεγραμμένο στο μητρώο ΦΠΑ έως την ημερομηνία διαγραφής του από το εμπορικό μητρώο σύμφωνα με τον ZDDS, και προβλέφθηκε, αντ’ αυτού, η λύση του νομικού προσώπου που ασκεί εμπορική δραστηριότητα, ανεξαρτήτως της θέσεώς του ή μη υπό εκκαθάριση, ως λόγος αναγκαστικής διαγραφής από το μητρώο ΦΠΑ;
            
         
               2)
            
            
               Έχει το άρθρο 176, δεύτερο εδάφιο, της οδηγίας 2006/112/ΕΚ, την έννοια ότι αποκλείει την αναγκαστική διαγραφή από το μητρώο ΦΠΑ, η οποία θεσπίστηκε δυνάμει τροποποιήσεως του ZDDS με ισχύ από 1ης Ιανουαρίου 2007, στις περιπτώσεις στις οποίες κατά την ημερομηνία αναγκαστικής διαγραφής από το μητρώο ΦΠΑ συντρέχουν για το υπόχρεο πρόσωπο οι προϋποθέσεις νέας αναγκαστικής καταχωρίσεως στο μητρώο αυτό, το υπόχρεο πρόσωπο είναι συμβαλλόμενο μέρος σε εν ισχύ συμβάσεις και δηλώνει ότι δεν έχει παύσει αλλά εξακολουθεί να ασκεί οικονομική δραστηριότητα και εφόσον ο υποκείμενος στον φόρο οφείλει να καταβάλει πράγματι τον φόρο που έχει υπολογιστεί και οφείλεται κατά την πραγματοποιηθείσα αναγκαστική διαγραφή, προκειμένου να έχει δικαίωμα εκπτώσεως του φόρου εισροών αναφορικά με τα υφιστάμενα στοιχεία του ενεργητικού που έχουν φορολογηθεί κατά τη διαγραφή από το μητρώο και εξακολουθούν να υφίστανται κατά τη νέα καταχώριση; Σε περίπτωση που η αναγκαστική διαγραφή από το μητρώο επιτρέπεται υπό τις ανωτέρω αναφερόμενες προϋποθέσεις, μπορεί να συνδεθεί το δικαίωμα εκπτώσεως του φόρου εισροών που αφορά τα κατά τη διαγραφή από το μητρώο φορολογηθέντα στοιχεία του ενεργητικού, τα οποία εξακολουθούν να υφίστανται κατά τη νέα καταχώριση στο μητρώο ΦΠΑ και με τα οποία το πρόσωπο πραγματοποιεί ή πρόκειται να πραγματοποιήσει φορολογητέες πράξεις, με την πραγματική καταβολή του φόρου στα κρατικά ταμεία, ή επιτρέπεται ο συμψηφισμός του υπολογισθέντος κατά τη διαγραφή από το μητρώο φόρου με το βεβαιωθέν ποσό πιστώσεως φόρου που προκύπτει κατά την εκ νέου εγγραφή στο μητρώο ΦΠΑ, ενόψει και του ότι ο φόρος είναι καταβλητέος από πρόσωπο, για το οποίο γεννάται δικαίωμα εκπτώσεως;
            
         
      (1)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (EE 2006, L 347, σ. 1).